זאת שמעל לכל המצופה

"זאת שמעל לכל המצופה" הוא שיר שכתב והלחין דני סנדרסון והקליטה שלישיית "הגשש החיוור" עבור תוכניתם "אופסייד סטורי" מ־1974. בגרסתו המקורית נכלל השיר באלבום האולפן (בשני חלקים) שתיעד את התוכנית, "אופסייד סטורי חלק ב'". לימים הוא נכלל ב"תקליטור 4". ב־2009 חידש סנדרסון את השיר לאלבומו "לא יפריד דבר". הוא ביצע את השיר עם חברי ההרכב שליווה אותו באותה התקופה. דני סנדרסון כתב והלחין את "זאת שמעל לכל המצופה" לאחר שאברהם דשא (פשנל), שהיה האמרגן של שלישיית "הגשש החיוור" ושל להקת "כוורת", ביקש ממנו שיר עבור השלישייה. סנדרסון יצר ביחד שני שירים, "זאת שמעל לכל המצופה" ו"גוליית". הוא השמיע את שני השירים לחברי "כוורת", שלהם ניתנה הזכות לבחור ראשונים. הם בחרו ב"גוליית", ו"זאת שמעל לכל המצופה" ניתן ל"גששים". הקשר בין שני ההרכבים נמשך לימים, כש"כוורת" צברה בשנותיה האחרונות חובות כספיים, וסיבוב ההופעות האחרון שלה נערך עם "הגששים" (כששלישיית "הגששים" פותחת ו"כוורת" מסיימת) במטרה לעזור לה לכסות חובות אלה, מטרה שהושגה עקב הפופולריות הגדולה של השלישייה. שי להב מ־ynet תיאר את השיר כ"מופלא". יאיר ניצני ציטט את השיר כדוגמה ליכולתו של דני סנדרסון ”לכתוב שיר רומנטי ונוגע ללב, ולהכניס גם בו חיוך קטן והברקות מילוליות נהדרות”. בתוכנית משותפת של תומר קריב וישיב כהן מרדיו הקצה אמר קריב שהשיר "יפהפה", ושהוא דוגמה יחסית נדירה של סנדרסון שכותב שירים לאומנים אחרים. ישיב וקריב ציינו שמבחינה לירית השיר הוא "רומנטיקה עם קריצה" ושבמידה מסוימת הוא מעביר סוג של חוסר בגרות וחוסר מחויבות שאפיינו את הכתיבה של סנדרסון באותה תקופה, דבר ש"ייקח לו שנים רבות" להשתחרר ממנו. עוד ציינו שהשיר מצטיין בהרמוניות קוליות, ובייחוד בפי "הגשש", שבעצמם מצטיינים ביכולות ההרמוניות הקוליות שלהם. קריב ציין את ההשפעות האמריקאיות של סנדרסון (שגדל בניו יורק), מהמוזיקה של "מוטאון" ועוד, השפעות שסנדרסון הביא לישראל בזמן שעדיין לא הגיעו אליה, ושכללו בין השאר את תחום ההרמוניות הקוליות. בן שלו מ"הארץ" עמד על שני היבטים בכתיבה של סנדרסון שמתבטאים בשיר. הדבר הראשון הוא שהשיר הוא דוגמה לנטייתו של סנדרסון ל”אידיאליזציה של האישה הממוצעת [...] האישה בשיריו של סנדרסון נוטה להיות יצור מושלם. לא בדיוק אישה בשר ודם, אלא אידיאה [...] הגבר, לעומת זאת, הוא יצור פגום וקטן, שנוטה להתמוטט ולהתפורר כשהוא נמצא בשדה הקרינה של האישה הנסגדת”. עוד ציין שלו את הביצוע המחודש לשיר שכלל סנדרסון באלבומו "לא יפריד דבר" מ־2009, אלבום שהיה תגובה ישירה למותה של רעייתו, נעמי. הביצוע המחודש היה השיר האחרון באלבום, בעוד שהשיר הראשון היה "אתה לבד" (שנכתב 35 שנה אחר כך) – שני השירים, כותב שלו, מנסחים יחד מעין "אני מאמין" סנדרסוני על מצבו הקיומי של האדם בעולם, הקיום הבו־זמני של הבדידות והביחד: "היא אומרת דבר פשוט / אם ביחד אז רק לחוד", אומר במילים אחרות את אותו הדבר מ"אתה לבד" – "ואתה לבד, מתגלגל בדרכך / אתה לא לבד, אחרים לבד אתך". עמית סלונים כתב באתר מאקו על הגרסה המחודשת מ"לא יפריד דבר" שהיא ”מציגה במובהק את כוחו של האנסמבל שחיבר סנדרסון. הביצוע הכל כך אופטימי הזה, לשיר שכתב בזמנו ל"גשש החיוור", מצליח מצד אחד לרגש ומצד שני לשעשע וממזג שוב את כל צדדיו החינניים של סנדרסון החדש”. תימורה לסינגר מ־"ynet" תיארה את הגרסה המחודשת כאחד משיאי "לא יפריד דבר" וכביטוי לחיבור השלם של סנדרסון עם ההרכב שאיתו הקליט את האלבום, חיבור שיצר "צליל יפה ומדויק". "זאת שמעל לכל המצופה" בביצוע "הגשש החיוור" נכנס למצעד הגל הקל ב־18 בנובמבר 1974, זכה להצלחה וצעד 10 שבועות, עד 29 בינואר 1975. שבוע אחד עמד השיר בראש המצעד – ב־23 בדצמבר 1974. במצעד הפזמונים העברי השנתי (תשל"ה) של התחנה דורג השיר במקום ה־17. שחקני סרטו של שמי זרחין "העולם מצחיק" ביצעו בשנת 2012 גרסת כיסוי לשיר, שהייתה לשיר הנושא של הסרט. בגרסה זו השתתפו נעמה שטרית, אלי פיניש, אסי לוי, דני שטג, זאב רווח, לבנה פינקלשטיין, דרור קרן, אלון נוימן, שלומי קוריאט, רותם זיסמן-כהן, אולה שור-סלקטר, אבי גרייניק, ישראל קטורזה, דוד שאול, יחזקאל לזרוב, משה אשכנזי, שמי זרחין, שייקה לוי ועוד. את העיבוד המחודש עיבד יונתן בר גיורא, שהיה המנהל המוזיקלי של הסרט. במסגרת ערב בתוכנית "הכוכב הבא 2022" שיוחד לשירי דני סנדרסון ביצעה את השיר המתמודדת נופיה ידידיה, בתוספת בית ראפ עם מילים משלה. עמוס בן-דוד עיבד והפיק את הגרסה. ביצועהּ של ידידיה זכה לשבחים רבים. דני סנדרסון, שהתרשם מביצועהּ של ידידיה לשיר ותיאר אותו כ"מדהים", הזמין אותה לבצע איתו את השיר במשותף בהופעתו האחרונה בפסטיבל ראשון לציון, באוקטובר 2022. אקורדי השיר "זאת שמעל לכל המצופה" באתר Tab4u סרטון השיר "זאת שמעל לכל המצופה" באתר יוטיוב מילות השיר "זאת שמעל לכל המצופה" באתר שירונט זאת שמעל לכל המצופה, בביצוע דני סנדרסון, סרטון באתר יוטיוב סנדרסון הלחין את "גוליית". את מילותיו כתב במקור באנגלית, ותרגם את המילים (פרקטיקה מקובלת אצל סנדרסון). על הגרסה בעברית עבד ביחד עם אלון אולארצ'יק. נקרא שם "זאת שמעל למצופה". אופסייד סטורי חלק ב', באתר Discogs, בדיקה אחרונה ב־28 בספטמבר 2022 אופסייד סטורי חלק ב', באתר סטריאו ומונו, בדיקה אחרונה ב־28 בספטמבר 2022 נתוני היצירה, באתר אקו"ם, 12 במאי 2004, בדיקה אחרונה ב־28 בספטמבר 2022 דלית רצ'שטר מארחת את שמעון בוסקילה בגלגלייב | גלגלייב 09.11.22, באתר גלי צה"ל, 9 בנובמבר 2022, בדיקה אחרונה ב־9 בנובמבר 2022 האלבום "תקליטור 4", באתר דיסק סנטר, בדיקה אחרונה ב־28 בספטמבר 2022 שבעים לדני סנדרסון, עומר גפן מארח את דני בתוכנית חגיגית (35:06), באתר גלגלצ, 27 בנובמבר 2020, בדיקה אחרונה ב־30 בספטמבר 2022 נתוני השיר "גוליית", באתר אקו"ם, 16 בינואר 2004, בדיקה אחרונה ב־30 בספטמבר 2022 רז שכניק, סיפורי דני, באתר של דני סנדרסון (צילום כתבה ב"ידיעות אחרונות"), 27 במאי 2022, בדיקה אחרונה ב־26 באוקטובר 2022 תומר קריב וישיב כהן, זה מכבר | יום הולדת שמח דני סנדרסון: חלק ב' (בערך 3:55 –12:00), באתר רדיו הקצה, 27 בנובמבר 2020, בדיקה אחרונה ב־28 בספטמבר 2022 שי להב, הרבה יותר מנחמד: סנדרסון חגג 50 שנות קריירה עם החברים, באתר ynet, 24 ביוני 2017 יאיר ניצני, בכל זאת הגעת, למרות הכל, באתר ישראל היום, 3 בדצמבר 2020, בדיקה אחרונה ב־30 בספטמבר 2022 בן שלו, אומלל אבל לא פראייר: הגבריות האמיתית בשיריו של דני סנדרסון, באתר הארץ, 29 בנובמבר 2020 עמית סלונים, ‏דני, ג'וני וחברים, באתר ‏מאקו‏, 4 בדצמבר 2009 תימורה לסינגר, נחל איתן, באתר ynet, 13 בדצמבר 2009 השיר בפזמונט, באתר פזמונט, בדיקה אחרונה ב־28 בספטמבר 2022 מיקום שיא במצעד השבועי של הגל הקל (מקום ראשון), באתר פזמונט, 23 בדצמבר 1974, בדיקה אחרונה ב־28 בספטמבר 2022 המצעד השנתי לשנת תשל"ה של הגל הקל, באתר פזמונט, בדיקה אחרונה ב־28 בספטמבר 2022 נופיה ידידיה | "זאת שמעל לכל המצופה", באתר linktone.co.il, בדיקה אחרונה ב־2 באוקטובר 2022 נופיה ידידיה "זאת שמעל לכל המצופה", באתר רדיו סול, בדיקה אחרונה ב־2 באוקטובר 2022 יוסי חרסונסקי, ספיישל דני סנדרסון קאברים מעל למצופה | "כיסויים" אחדים "גילו" מחדש את השירים של סנדרסון, באתר יוסמיוזיק, 8 בספטמבר 2022, בדיקה אחרונה ב־28 בספטמבר 2022 מיכל קדוש, ‏עם ערימות של צניעות, פשטות ושקט פנימי: הגמר מחכה לנופיה, באתר מעריב אונליין, 13 בספטמבר 2022 אבישי סלע, רגע לפני הגמר: "הכוכב הבא" הרג את סיפורי הסינדרלה שלו, באתר Time Out תל אביב, 19 בספטמבר 2022, בדיקה אחרונה ב־28 בספטמבר 2022 מנחם גרנית, שלושים ושלוש ושליש עם מנחם גרנית, 3 באוקטובר 2022, באתר תאגיד השידור הישראלי, 3 באוקטובר 2022, בדיקה אחרונה ב־14 באוקטובר 2022 גיל משעלי, ‏מעל כל המצופה: נופיה ידידיה תתארח במופע של דני סנדרסון, באתר ‏מאקו‏, 22 בספטמבר 2022 עמית סלונים‏, מזל גדול נפל בחלקנו לחיות בתקופה שבה דני סנדרסון מופיע עם שיריו, באתר וואלה, 16 באוקטובר 2022